Nach em Zwaite Wältchrieg isch de nördlich Teil vom Land Bade zämme mit em nördliche Württebärg zum Land Württebärg-Bade zämegfasst worde. Di Landchreis, wo vorher zu Bade ghört hei, sind als Landesbezirk Bade bezeichnet worde. Bi de Bildig vom Südweschtstaat im 1952 isch s noii Land in viir Regiirigsbezirk iiteilt worde, s Gebiet vom Landesbezirk Bade isch so zum Regiirigsbezirk Nordbade worde. S Regiirigspräsidium hät sin Sitz z Karlsrue gha. Mit de Chreisreform, wo uf de 1. Jannuar 1973 in Chraft gsetzt worde-n-isch, sin di Gränze vo de Landchreis und de Regiirgisbezirk noi zoge worde, ohni Rücksicht uf di alti Gränze zwüsche Bade und Württebärg. Us dem Grund het me au d Näme vo de Regiirigsbezirk gändret und so isch us em Regiirigsbezirk Nordbade de Regiirigsbezirk Karlsrue worde.